Het Lieverdje

Het Lieverdje je socha, ktorá sa nachádza v Holandsku, v centre Amsterdamu na námestí Spui. Túto sochu vytvoril v roku 1959 holandský umelec Carel Kneulman, ktorý bol predovšetkým sochár, maliar a grafik ale venoval sa aj spievaniu a písaniu básní.

Het Lieverdje

Meno "Het Lieverdje" ktoré v slovenčine znamená niečo ako "miláčik", bolo prvýkrát použité v denníku Het Parool v rubrike "Amsterdamse Dagboek" (Amsterdamský denník) v roku 1947. V nej autor Henri Knap opisuje príhodu malého asi 10 ročného chlapca ako zachránil pred utopením psíka, ktorý spadol do jedného z Amsterdamských kanálov. Tu Lieverdje teda symbolizuje holandských pouličných chlapcov, ktorí síce stále vymýšľajú vylomeniny ale aj tak majú srdce zo zlata. Po tomto príbehu nasledovalo mnoho ďalších a tak sa mesto rozhodlo poveriť Carela Kneulmana aby sochu vytvoril. Prvá sadrová socha bola v Amsterdame slávnostne odhalená 2. mája 1959 ale po pár dňoch zmizla. Rozhodlo sa teda ju nahradiť ďalšou, ale bronzovou. Tú sponzorovala fabrika na cigarety v Eindhovene a odhalená bola 10. septembra 1960.

Provo a Lieverdje

Viac sa ale socha preslávila práve v 60. rokoch vďaka hnutiu ktoré sa nazvalo Provo. Najskôr sa okolo nej pravidelne stretávala skupina ľavicovo-orientovaných mladých ľudí na čele s holandským aktivistom Robertom Jasperso Grootveldom. Ten pri soche organizoval happeningy na ktorých sa vyhradzoval okrem iného (napríklad konzumnej spoločnosti) aj práve proti fajčeniu. Sochu si vybral práve z dôvodu sponzorstva tabakovej spoločnosti. V rovnakej dobe organizoval Roel van Duyn spolu s kamarátmi rôzne protesty proti studenej vojne, boli pasifistickí a sympatizovali s anarchiou. Neskôr sa tieto dve skupiny spojili a vzniklo z toho hnutie Provo. Názov Provo je odvodené od slova PROVOkovať/provokácia, ktorou chceli poukázať na problémy spoločnosti. Hnutie bolo oficiálne založené 25. mája 1965 Robertom Jaspersom Grootveldom, Roelom van Duijnom a Robom Stolkom. Medzi jednu z ich prvých akcií patrí vydávanie novín s názvom Provo na ich vlastné náklady. Z prvého vydania (1965) vytlačili pár stoviek kusov a medzi iným v ňom uverejnili aj návod na výrobu bomby. Na to polícia zareagovala tým, že z domu Duijna zabavila všetky zvyšné exempláre, ktoré ešte neboli rozdané avšak nevyvodila žiadne ďalšie kroky, nakoľko sa skupina nedopustila žiadneho zločinu. Provokovanie spoločnosti sa im veľmi darilo, happeningy pokračovali ďalej, rozrastali sa a boli čoraz populárnejšie. Témy boli rôzne: znečisťovanie životného prostredia, potláčanie práv žien, diskriminácia, homosexualita, drogy a iné. Medzitým sa stali čoraz populárnejšími medzi domácimi aj zahraničnými médiami. Zaujímavou akciou bola svadba holandskej princeznej Beatrix s Clausom von Arnsbergom z Nemecka v roku 1967. Veľa ľudí proti tomuto zväzku protestovalo hlavne preto, že mali v čerstvej pamäti udalosti z druhej svetovej vojny. Tvrdí sa, (ale nie je to potvrdené), že to bolo práve Provo, kto počas obradu hodil dymovnice pred kamery a na schody, kde sa obrad konal a teda nebolo nič vidieť. Keď v roku 1967 odstúpili z funkcie náčelník polície aj starosta Amsterdamu, Provo sa dočkalo obrovského úspechu. Krátko na to Provo oznámilo, že hnutie splnilo svoj účel, upriamili pozornosť na určité problémy spoločnosti a oficiálne skončilo. Hnutie teda fungovalo oficiálne skoro dva roky. Socha "Het Lieverdje" pri ktorej sa to všetko začalo dodnes symbolizuje odvahu týchto mladých ľudí, vďaka ktorým je dnes Holandsko tam kde je.

Súčasnosť

V súčasnosti je okolo sochy už dlho pokoj. V roku 2012 sa stal menší incident, kedy bola zhodená nákladným autom pri cúvaní, ale nič dramatické sa vtedy neudialo a socha sa o chvíľu znova vrátila na svoje pôvodné mieto. Každý rok si ju pozrie asi 2,5 milióna turistov, ktorí navštívia Amsterdam. Socha "Het Lieverdje" dodnes symbolizuje lásku, mier a slobodu, za ktorú vtedy bojovalo toľko mladých ľudí.